Sundkonan Snæfríður Sól Jórunnardóttir hefur fengið staðfestan keppnisrétt á Ólympíuleikunum í Tókýó. Snæfríður mun synda bæði 100 og 200 metra skriðsund.
Snæfríður hafði synt undir svokölluðu B-lágmarki í 200 m skriðsundi í mars. Það eitt og sér dugar ekki. En þar sem Ísland á rétt á sæti fyrir eina konu og einn karl í sundi óháð lágmörkum fékk Snæfríður úthlutað sæti í sundkeppni Ólympíuleikanna. FINA, Alþjóða sundsambandið staðfesti þetta um helgina með boðsbréfi til Sundsambands Íslands. ÍSÍ staðfestir svo boðið í dag. Auk 200 m skriðsundsins mun Snæfríður einnig synda 100 m skriðsund í Tókýó. Hún mun synda í undanrásum 200 m skriðsundsins 26. júlí og í undanrásum 100 m skriðsundsins 28. júlí. Snæfríður Sól verður eina konan sem keppir fyrir Íslands hönd á Ólympíuleikunum í Tókýó. Áður höfðu Anton Sveinn McKee fengið keppnisrétt í 200 m bringusundi, Ásgeir Sigurgeirsson í skotfimi og Guðni Valur Guðnason í kringlukasti. Þetta verður fámennasti keppendalisti Íslands á sumarólympíuleikum í 57 ár. Síðast átti Ísland aðeins fjóra keppendur á Ólympíuleikunum 1964, sem vill til að voru einmitt haldnir líka í Tókýó. Þá voru keppendur Íslands einmitt líka þrír karlar og ein kona. Snæfríður Sól hefur aldrei áður keppt á Ólympíuleikum, þannig hún þreytir frumraun sína í Tókýó. Anton Sveinn (2012 og 2016), Ásgeir (2012) og Guðni Valur (2016) hafa hins vegar allir keppt áður á Ólympíuleikum. Ólympíuleikarnir í Tókýó hefjast 23. júlí og þeir standa yfir til 8. ágúst. Sýnt verður beint frá fjölda viðburða á leikunum á rásum RÚV.
Tveir leikir verða spilaðir í úrvalsdeild karla í fótbolta í kvöld. KA og KR eigast við klukkan korter yfir sjö á Dalvíkurvelli. Á sama tíma eigast svo við lið Víkings og ÍA í Reykjavík. Hitt Víkingsliðið, sem er frá Ólafsvík og vermir botnsæti næstefstu deildar réði í gær nýjan þjálfara. Guðjón Þórðarson fyrrverandi landsliðsþjálfari Íslands tók þá við Ólafsvíkingum í annað sinn. Guðjón stýrði Víkingi Ólafsvík líka seinni hluta síðasta sumars.
Sundkappinn Snæfríður Sól Jórunnardóttir hefur fengið staðfestan keppnisrétt á Ólympíuleikunum í Tókýó. Hún verður eina konan sem keppir undir merkjum Íslands á leikunum.